Niderlandiyada Ginnessning yangi rekordi o‘rnatildi. Bu safar bir joyda eng ko‘p elektromobillar to‘planishi bo‘yicha yuqori natija qayd etilgan. Qirollikning Brabant viloyatida yo‘lning 3,6 kmlik qismi yopilib, unda 746 dona elektrokar saf tortgan. Bu avvalgi natijadan 169 ta avtomobilga ko‘p demakdir. Rekordni o‘rnatishda Tesla, BMW i3, Nissan, Renault hamda elektr motorda harakatlanadigan avtobuslar, yuk mashinalari va mototsikllar qatnashgan. Tashkilotchilar ushbu tomosha doirasida to‘plangan pullarni kambag‘al tumanlarda bolalarni o‘qitish dasturlarga yo‘naltiradi. Elektrokarlarning bir yerda to‘planishiga doir avvalgi rekord 2016 yilda Germaniyada o‘rnatilgan edi. O‘shanda, Berlinning faoliyat yuritmayotgan Tempelxof aerodromida 577 dona shunday mashina to‘plangandi. Bungacha rekord ko‘rsatkich amerikaliklarga tegishli edi. 2014 yili San-Frantsiskoda 507ta elektrokar bir joyda to‘plangandi.